Lectio Divina

*fuq il-Vanġelu tal-Ħadd*

30 Ħadd ta’ Matul is-Sena

Sena A

Mt 22:34-40

**F’dak iż-żmien, il-Fariżej semgħu kif lis-Sadduċej kien saddilhom ħalqhom,**

Il-*mogħdija* (l-Għid) tal-Mulej Ġesù qed toqrob dejjem aktar u fil-kuntest tal-kontroversji mar-rappreżentanti uffiċċjali tal-Ġudajiżmu, l-Imgħallem ikompli jirrivela lilu nnifsu u jwassal il-«bxara t-tajba» tas-salvazzjoni (cfr *Lq* 4:18). F’din is-silta għandna t-tielet kontroversja, preċeduta minn dik mas-Sadduċej dwar il-qawmien mill-imwiet li fiha Ġesù ħalla lill-oppożituri tiegħu ħalqhom magħluq u lis-semmiegħa tiegħu «mistagħġba ħafna bit-tagħlim tiegħu» (cfr *Mt* 22:23-33). Skont xi kummentarji, Il-mistoqsija li jressqu l-Fariżej din id-darba tagħmel parti mill-istil tad-disputa Rabbinika tad-*derekh eretz* (lit. «it-triq tal-art») dwar liema prinċipju għandu jdawwal l-imġiba tal-bniedem ġust fil-ħajja tiegħu fuq din l-art; dwar kif wieħeb għandu – bl-użu tas-sens komun – jgħix b’mod prattiku u moralment tajjeb is-sitwazzjonijiet konkreti ta’ kuljum.

**inġabru madwaru, u wieħed minnhom, għaref fil-Liġi, għamillu din il-mistoqsija biex iġarrbu:**

Minkejja li r-“rebħa” ta’ Ġesù fuq is-Sadduċej kienet ukoll rebħa għall-Fariżej li kienu jemmnu fil-qawmien mill-imwiet, dawn tal-aħħar xorta jibqgħu sħaħ fir-rieda tagħhom li jqiegħdu lil Ġesù f’diffikultà, u jduru madwaru biex irekknuh (cfr *S* 2:2; 118:10-11; *Sir* 51:7). Din id-darba huwa «għaref fil-Liġi» (gr. « νομικός») li fil-konfront ta’ Ġesù jassumi l-istess rwol li kellu x-Xitan fid-deżert: dak li «jġarrbu» (gr. «πειράζω»; cfr *Mt* 4:1). Dak li huwa mħarreġ u interpretu tal-Liġi ta’ Alla, isir dak li jqiegħed il-konoxxenza tiegħu għas-servizz tal-ħażen biex jipprova jxekkel u jiżvija l-missjoni tal-Mibgħut tal-Missier. F’*Mt,* l-intenzjoni ta’ min jistaqsi l-mistoqsija hija waħda ostili għal Ġesù, differenti mill-verżjoni f’*Mk* fejn «il-kittieb» li jistaqsi lil Ġesù jwieġeb b’mod affermattiv għal dak li jgħid l-Imgħallem b’mod li jkun meqjus li hu qrib is-Saltna ta’ Alla (cfr *Mk* 12:28-34). Għall-komunità ta’ *Mt*, il-«Fariżej» jiġu kkunsidrati bħala l-oppożituri ewlenin ta’ Ġesù, rifless x’aktarx tas-sitwazzjoni ta’ oppożizzjoni li kellha kontriha l-istess komunità Nisranija.

**«Mgħallem, liema hu l-kmandament il-kbir, fil-Liġi?»**

Il-Poplu Lhudi kellu l-*Kodiċi tal-Patt* (cfr *Eż* 20:22-23:19) li huwa t-tweġiba konkreta ta’ Iżrael għall-iniżjattiva ta’ Alla li għażlu u sawwru f’nazzjon u fuq is-Sinaj tah l-«għaxar kelmiet» (cfr *Eż* 20:1-20) biex jimxi fuqhom u jibqa’ Poplu ħieles u mbierek. Il-ħarsien ta’ dan id-djalogu ma’ Alla huwa n-*nifs* għall-ħajja tal-Poplu u għalhekk l-imgħallma (ir-rabbini) fittxew li jisiltu mill-Pentatewku elenku ta’ preċetti pożittivi u negattivi, 613 b’kollox, maqsuma f’dawk li jittrattaw materja ħafifa («l-iżgħar» cfr *Mt* 5:19) u dawk li jittrattaw materja gravi, li lkoll kellhom jiġu meħuda bis-serjetà u mħarsa b’impenn. Kemm fil-Profeti kif ukoll fil-kotba Sapjenzali jinħass il-bżonn ta’ sinteżi biex wieħed ifittex dak li hu essenzjal u ma jitlifx l-orjentament lejn Alla qalb numru hekk kbir ta’ preċetti (cfr *Mik* 6:8; *Koħ* 12:13). Kien xogħol ir-Rabbini li joffru għodda u kriterji biex wieħed isib unità bejn id-diversi liġijiet u nħolqu skejjel differenti ta’ interpretazzjoni. Skont ir-Rabbini, l-unità bejn id-diversi disputi u kontroversji li nħolqu kellha sseħħ fir-ritorn ta’ Elija li kien ser jirrikonċilja d-diversi opinjonijiet diverġenti (cfr Mishna, *’Eduyot* 8,7). Iżda minkejja li Elija kien ġa ġie (Ġwanni l-Battista), xorta «baqgħu ma għarfuhx» hekk li «ukoll Bin il-bniedem għandu jsofri minnhom» (cfr *Mt* 17:12). Għalhekk, il-mistoqsija tal-għaref tal-Liġi, li setgħet tesprimi x-xewqa għall-armonija, għall-unità (mhux biss fuq livell ta’ leġislazzjoni imma fuq kollox fuq livell ta’ ħajja integra miftuħa għal Alla) u għall-essenzjal, hija fil-verità espressjoni ta’ qalb iebsa li tfittex li żżid u tkattar il-firda: «Min mhuwiex miegħi, huwa kontra tiegħi; u min ma jiġborx miegħi, ixerred» (*Mt* 12:30). Kif josservaw ir-Rabbini, filwaqt li disputa li ssir f’isem is-Sema tibqa’ mfakkra, disputa li ma ssirx f’isem is-Sema ma tibqax imfakkra: id-differenza tidher mill-mod kif min jagħmel id-disputa jittratta b’rispett jew le lil dawk li jiddisputa magħhom – jidher ċar li f’din is-silta d-disputa tal-Imgħallem tal-Liġi ma kinitx ġejja mis-Sema għax kellha l-għan li “tonsob” lil dak li kien meqjus avversarju li għandu jiġi msikket (cfr Pirkei Avot [*Ethics of the Fathers*] 5,17).

**Qallu Ġesù: «Ħobb lill-Mulej, Alla tiegħek, b’qalbek kollha, b’ruħek kollha, u b’moħħok kollu.» Dan hu l-kmandament il-kbir u l-ewwel wieħed.**

Ġesù ma jikkwotax mill-Kodiċi tal-Patt, imma jirreferi għal *Dt* 6:5, li huwa parti mit-talba tas-*Shema’ Israel* (komposta minn *Dt* 6:4-9; 11:13-21; *Num* 15:37-41; cfr *Mk* 12:29) li l-Lhud jitolbu darbtejn kuljum u li hija fil-qofol tat-talba li ssir is-Sibt ġewwa s-Sinagoga. Hija professjoni ta’ fidi fejn il-bniedem ma jillimitax ruħu biex jagħti qima esterna, kultwali lil Alla imma jingħata b’mod sħiħ (qalb – ruħ – moħħ; f’*Dt* flok «moħħ» insibu «qawwa»). Il-verb użat huwa «ħobb» (gr. «ἀγαπάω») li hu differenti minn dik l-imħabba li tiġbed għaliha nnifisha (erotika) jew mibnija fuq l-emozzjoni tal-mument. Ġesù jfakkar li l-imħabba lejn Alla m’għandhiex tiġi ridotta għall-imħabba emottiva (li tikber/tonqos skont kemm dak li jkun iħoss il-preżenza ta’ Alla), lanqas għall-imħabba intellettwali (tal-moħħ, tal-konnoxxenza biss, kif x’aktarx kienet dik tal-għaref fil-Liġi), u lanqas għall-imħabba tar-rieda biss (li taqa’ fil-*voluntariżmu*, li tqis l-imħabba lejn Alla bħala obbligu u piż). L-imħabba kkmandata mhijiex għajr tweġiba għall-imħabba mogħtiha minn Alla nnifsu «li ħabbna l-ewwel» u hekk għamilna kapaċi nħobbu (*1Ġw* 4:19): “Il-ħajja umana titwieled mill-imħabba ta’ Alla, tikber fl-imħabba u għandha t-tendenza għall-imħabba.” (*Messaġġ għall-Jum Dinji tal-Missjonijiet 2020*).

**U t-tieni jixbhu: «Ħobb lil għajrek bħalek innifsek».**

Kif fil-kontroversja fuq it-taxxa lil Ċesari t-tieni parti tat-tweġiba ta’ Ġesù ssir iċ-ċavetta biex tintepreta l-ewwel parti (cfr *Mt* 22:21), hekk hawn it-tieni parti-kmandament (meħud minn *Lev* 19:18) ssir l-attwalizzazzjoni eżistenzjali tal-ewwel parti-kmandament. Hawn insibu r-rivelazzjoni “tal-oriġinalità assoluta tal-messaġġ Kristjan” (Ravasi) li tinsab fil-fatt li Ġesù, filwaqt li juri li hemm differenza bejn l-imħabba lejn Alla u l-imħabba lejn il-proxxmu, iqiegħedhom fuq l-istess livell. Hekk l-imħabba sħiħa lejn Alla li ma narawhx hija awtentikata mill-imħabba lejn il-proxxmu li narawh (cfr *1Ġw* 4:20-21). Għaldaqstant, Ġesù jqiegħed il-ħarsien tal-Liġi mhux fuq il-livell tal-obbligu legali, imma fuq dak tal-imħabba hekk li l-osservanza tagħha tkun espressjoni ta’ qima lil Alla u ta’ qadi lill-proxxmu. Fi kliem ieħor, Ġesù jqiegħed lill-bniedem mhux quddiem elenku ta’ liġijiet imma quddiem Alla, hekk li jwassal il-Liġi għall-milja tagħha (cfr *Mt* 5:17). Fil-ministeru tiegħu u fl-għotja ta’ ħajtu għall-bnedmin kollha, Ġesù juri li l-kategorija «għajrek» mhijiex limitat għal dawk li huma membri tal-Poplu Lhudi, imma tħaddan lil kull bniedem li *nersqu lejh*, li nsiru proxxmu tiegħu u nuruh ħniena (fil-verżjoni ta’ *Lq* it-tweġiba għall-kmandament il-kbir tiġi segwita mill-parabbola tas-Samaritan it-Tajjeb: 10:25-37). Din l-imħabba lejn l-ieħor tiġi mill-kapaċità għall-imħabba li Alla ta lill-bniedem, dik l-imħabba naturali lejh innifsu («bħalek innifsek») li trid tinfetaħ biex tilqa’ lill-ieħor: «Mela dak kollu li tridu li l-bnedmin jagħmlu lilkom, agħmluh ukoll intom lilhom; għax din hi l-Liġi u l-Profeti» (*Mt* 7:12; cfr *Efes* 5:29). Hija mħabba li ma tħarisx lejn l-uċuħ, anzi li għax dejjem tfittex il-wiċċ tal-Mulej li ħerqana għalih (cfr *S* 27:8), tikkontemplah fil-wiċċ tal-oħrajn. *“In other words, he challenges us to put aside all differences and, in the face of suffering, to draw near to others with no questions asked. I should no longer say that I have neighbours to help, but that I must myself be a neighbour to others.”* (*Fratelli tutti* 81).

**Dawn iż-żewġ kmandamenti huma l-qofol tal-Liġi kollha u tal-Profeti.**

L-importanza essenzjali ta’ dawn iż-żewġ kmandamenti tidher mill-fatt li minnhom huma *mdendla* (gr. «κρεμάννυμι») l-Liġi u l-Profeti: huma l-prinċipju li minnhom tiddependi kull liġi oħra u l-Iskrittura kollha. Id-dixxiplu għandu jħarishom billi jimpenja ruħu biex ifittex kontinwament il-wiċċ ta’ Alla f’għajru u jmur kontra l-konvenjenza li jħobb biss lil min iħobbu (cfr *Mt* 5:43-47). Il-fatt li l-kmandament tal-imħabba lejn il-proxxmu hu msemmi tliet darbiet f’*Mt* (5:43; 19:9; 22:39), juri li l-komunità Ġudejo-Kristjana kellha tagħraf timxi fit-triq tal-imħabba lejn dawk li kienu qegħdin jippersegwitawha, prinċipalment ħuthom il-Lhud u b’mod spejċali l-Fariżej. Il-qawwa ta’ din l-imħabba ġejja mill-«ġdid» miksub bil-fidwa mwettqa minn Kristu li tagħmel possibli l-għixien tal-kmandament il-ġdid: «Nagħtikom kmandament ġdid, li tħobbu lil xulxin. Bħalma ħabbejtkom jien, hekk ukoll ħobbu intom lil xulxin» (*Ġw* 13:34; cfr *1Ġw* 2:8). Aktar kemm id-dixxiplu jagħraf jingħaqad mal-Imgħallem tiegħu, aktar jagħraf jasal għal dik is-sinteżi li mhijiex biss waħda teoloġika-kunċettwali, imma dik personali, fid-dawl tal-fidi f’Ġesù, li Hu nnifsu ħabb lill-bnedmin kollha sal-aħħar b’dik l-imħabba li kienet torbtu mal-Missier (cfr *Ġw* 13:1; 17:23; *Lq* 23:34), l-istess imħabba li ssawbet fi qlubna permezz tal-Ispirtu Qaddis (cfr *Rum* 5:5).

**Għar-riflessjoni**

*[...] We Christians are very much aware that “if the music of the Gospel ceases to resonate in our very being, we will lose the joy born of compassion, the tender love born of trust, the capacity for reconciliation that has its source in our knowledge that we have been forgiven and sent forth. If the music of the Gospel ceases to sound in our homes, our public squares, our workplaces, our political and financial life, then we will no longer hear the strains that challenge us to defend the dignity of every man and woman”. Others drink from other sources. For us the wellspring of human dignity and fraternity is in the Gospel of Jesus Christ. From it, there arises, “for Christian thought and for the action of the Church, the primacy given to relationship, to the encounter with the sacred mystery of the other, to universal communion with the entire human family, as a vocation of all”.*

Fratelli tutti 277

Aktar kemm inkunu magħquda mal-proxxmu, aktar inkunu magħquda ma’ Alla... Nixtieq infakkar fi xbieha importanti li nsibu fil-Missirijiet tal-Knisja. Immaġinaw wieħed jagħmel ċirku fl-art... Immaġinaw li dan iċ-ċirku hu d-dinja; iċ-ċentru Alla u r-raġġi, id-diversi toroq, id-diversi modi ta’ ħajja tal-bnedmin. Meta l-qaddisin, bix-xewqa li jersqu lejn Alla, jimxu lejn iċ-ċentru taċ-ċirku, huma jersqu fl-istess ħin lejn xulxin; u aktar kemm jersqu lejn xulxin, aktar jersqu lejn Alla... L-istess l-imħabba.

Doroteo ta’ Gaża, *Istruzioni* VI, 78